**Agnes Wollebæk** (født Eugène-Hanssen 11. juli 1879 i Fredrikshald, død 16. februar 1930 i Aker) var en norsk operasanger, folkevisesanger og musikkpedagog.

Familie
-------

Agnes Wollebæk var datter av sogneprest Niels Eugène Amandus Hanssen (1852–1934) og Elise Andrine Cathinka Caspersen, og søster av sangerinnen og skuespillerinnen Emma Eugène-Hanssen og offiseren og idrettslederen Carl Frølich Hanssen. Hun ble 20. august 1903 gift i Kristiania med konservator Alf Wollebæk.

Liv og virke
------------

Agnes Wollebæk vokste opp i et embedsmannshjem hvor hun tidlig ble inspirert av morens pianospill og folkevisesang om kveldene. Deler av oppveksten tilbrakte hun i Belgia, hvor faren var sjømannsprest. Folkevisene skulle følge henne hele livet. Hun knyttet seg til landets første folkevisering i Kristiania, med Hulda Garborg i spissen.

Wollebæk var elev av Nina Grieg, Ellen Gulbranson, Dagmar Möller og Hildur Schirmer. Hun fikk sin operadebut i 1903 i Engelbert Humperdincks opera *Hans og Grete*. Før dette ga hun imidlertid mindre konserter, blant annet da hun i 1901 fremførte sanger fra *Haugtussa* i Frimurerlogen i Oslo.

Wollebæk har også opptrådt blant annet som *Mari* i Haarklous *Marisagnet* og *Musette* i *La Boheme*.

Hun ga folkevisekonserter i hele landet, og i 1924 ga hun en opptreden der hun i tillegg til norske folkemelodier fremførte svenske, skotske, engelske, flamske, franske, ungarske og japanske folkeviser. Mange av disse hadde hun funnet under sine besøk i Paris og London.

Forfatteren Øvre Richter Frich ga følgende beskrivelse av hennes stemme: «Fruens runde og vel skolerte sopran har specielt i høiden en charme som vil minde den ældre generation om fru Olefine Moes indsmigrende stemme.»

Agnes Wollebæk virket også som musikkpedagog, og underviste i sang og stemmebruk ved musikkonservatoriene i Oslo og Bergen.

Roller i utvalg
---------------

* *Mari* i *Marisagnet* av Johannes Haarklou (Nationaltheatret, 1910)
* *Mignon* i *Mignon* av Ambroise Thomas (Den nationale Scene, 1913)
* *Musette* i *La Bohème* av Giacomo Puccini (Den nationale Scene, 1914)
* *Mimi* i *La Bohème* av Giacomo Puccini (Trondheim, 1916)

Referanser
----------

1. 1 2 3   Norsk biografisk leksikon, nbl.snl.no[Hentet fra Wikidata]
2. ↑  *Norsk biografisk leksikon*. Oslo: Aschehoug. 1983. s. 337. ISBN 8203110673.
3. ↑  *Aftenposten 1930.02.17*. Norge, Oslo. 1930. s. 2.
4. 1 2  *Den 17de mai 1924.11.08*. Norge, Oslo. 1924. s. 2.
5. 1 2  Gurvin, Olav (1949). *Musikkleksikon*. Oslo: Dreyer. s. 1321.
6. ↑  *Dagbladet 1901.11.10*. Norge, Oslo. 1901. s. 3.
7. 1 2  *Trondhjems Adresseavis 1916.11.26*. Norge, Trøndelag, Trondheim. 1916. s. 2.
8. ↑  Aarseth, Asbjørn (1969). *Nationale scene, 1901-31*. Gyldendal. s. 259.
9. ↑  *Arbeidet 1914.11.05*. Norge, Hordaland, Bergen. 1914. s. 3.

Kilder
------

* Jensson, Liv (1981). *Biografisk skuespillerleksikon*. Universitetsforl. s. 185. ISBN 8200056228.

Eksterne lenker
---------------

* (no) Agnes Wollebæk hos Nationaltheatret Rediger på Wikidata

* (no) Agnes Wollebæk hos Sceneweb Rediger på Wikidata

|  |  |
| --- | --- |
| Oppslagsverk/autoritetsdata | Lokalhistoriewiki **·** Historisk befolkningsregister **·** Geni
 |